צבי בר

צבי בר (שמו המקורי: צבי ברזאני; נולד ב-8 באוקטובר 1935) הוא פוליטיקאי ישראלי, כיהן כראש העירייה הרביעי של רמת גן בשנים 1989–2013 וקודם לכן שימש ניצב במשטרת ישראל ואלוף-משנה בצה"ל. נידון לשלוש שנות מאסר באשמת קבלת שוחד, מתוכן ריצה תשעה חודשים בפועל.

ביוגרפיה
ממוזער|ביקור הרמטכ"ל דן שומרון ברמת גן, מלחמת המפרץ, 11 בפברואר 1991 מימין לרמטכ"ל ראש העירייה, צבי בר.
צבי בר נולד בשנת 1935 בכפר יונה ליעקב ברזאני, פעיל ציבור מיוצאי כורדיסטן העיראקית, ולברכה כץ מסיגט שבהונגריה. סבו היה יהודה ברזאני, מראשוני יסוד המעלה ופעיל בהגנה ובהתיישבות. הוא החליף את שמו לבר בהמלצתו של דוד בן-גוריון. למד בבית ספר תיכון טשרניחובסקי בנתניה.

בר התגייס לחטיבת גבעתי ב-1954 עבר הכשרה כלוחם, קורס מ"כים חי"ר וקורס קצינים. לאחר מלחמת סיני התנדב בר לצנחנים ושימש שם כסגן מפקד פלוגה ו' וכמפקד פלוגה ב'. לאחר סיום קורס בפו"ם הוצב בנובמבר 1966 כקצין אג"ם בחטיבת הצנחנים. לאחר שמפקד גדוד 202 נהרג בפעולת סמוע הוא מונה למחליפו, ובתפקיד זה שירת במלחמת ששת הימים בה השתתף הגדוד בקרבות הקשים לכיבוש מבואותיה הדרומיים של העיר עזה. בסוף המלחמה הועלה הגדוד שלו לרמת הגולן וקבע את קו הגבול באזור הר פרס. במרץ 1968 השתתף גדוד 202 בפיקודו בפעולת כראמה בבקעת הירדן.

בהמשך היה סגן מפקד חטיבה מרחבית 275 שמפקדתה ישבה בבלוזה ואחר כך מפקד בית הספר לקצינים של צה"ל (בה"ד 1). בתפקידו זה הורה להקטין את אחוז ההדחות מקורס קצינים שעמד אז על 50%. ב־5 באוקטובר 1973 מונה למפקד חטיבה 820, חטיבה מרחבית ברמת הגולן ופיקד עליה במלחמת יום הכיפורים שפרצה למחרת. הוא עבר הסבה לשריון ומונה למפקד החטיבה המשוריינת 166 בגבול לבנון שמפקדתה הייתה בבירנית.

בר הוא בוגר המכללה הבין-זרועית לפיקוד ולמטה (פו"ם), ובית הספר הגבוה למלחמה בצרפת. בשנת 1976 סיים לימודים לתואר ראשון במדע המדינה באוניברסיטת בר-אילן.

בסיום לימודיו עבר למשטרת ישראל ושימש כסגן מפקד משמר הגבול. כמה חודשים מאוחר יותר, ב-1976 מונה למפקד הרביעי של משמר הגבול. בינואר 1977 הוענקה לו דרגת ניצב. בינואר 1983 מונה לראש אגף המבצעים במשטרה ושירת בתפקיד עד 1985.

היה פעיל בארגון "חוקה לישראל" ופעל למען פתיחת שערי ההשכלה הגבוהה בפני כל ישראלי בעל תעודת בגרות, ולימודי תואר ראשון חינם לכל בוגר צבא.

ב-1989 נבחר לראשות עיריית רמת-גן מטעם "הליכוד", כשהוא מביס את ראש העירייה המכהן מטעם המערך אורי עמית. בבחירות 1993 התגלעו חילוקי דעות בינו לבין הליכוד לאחר שהם ניסו להכתיב לו רשימה שלא הייתה מקובלת עליו. פנייתו לבנימין נתניהו לאפשר לו בחירת חלק מהמועמדים הושבה ריקם. בר הקים רשימה עצמאית בשם "רמת גן בראש", ועמד בראשה במערכות הבחירות הבאות. ב-2006 הצטרף למפלגת קדימה.

בשנת 2006 הוענק לו אות "קרן שלם" על טיפולו בלוקים בפיגור שכלי.

באפריל 2009 פרסם ספר אוטוביוגרפי בשם "כמו צמח בר", שראה אור במסגרת משרד הביטחון – ההוצאה לאור.

 כראש עיריית רמת גן 
ממוזער|שמאל|צבי בר ומשה בדנר, בטקס הענקת יקיר העיר רמת גן, 6 בדצמבר 1994
250px|ממוזער|שמאל|צבי בר בטקס זיכרון לגרי בילו בבית צבי, 21 בדצמבר 2012
בין הנושאים שאותם קידם ברמת-גן בולט ניסיונו להחיל יום לימודים מלא (יול"ם). גם אם עד היום אין יול"ם למרבית תלמידי העיר, עדיין נרשמה לזכותו הוספת כ-60 אלף שעות לימוד שנתיות. בר גם הרחיב מאוד את הבניה הציבורית והפרטית בעיר, שכלל את מערכות התעבורה ושיקם ופיתח את הגנים בה. בתקופתו הוקם בית הספר התיכון החדש ורמת גן זכתה לתוספת קרקע הסמוכה לקריית קריניצי, אשר מתוכנן להקים בה אזור תעשייה.

שמאל|ממוזער|250px|הכתובת המלווה את אנדרטת המחתרות
בר היה ראש עיריית רמת גן בעת מלחמת המפרץ, ב-1991, שבה נפגעה רמת גן מחלק משמעותי מתוך 39 הטילים שנורו על ישראל. לקראת מלחמת המפרץ השנייה, בשנת 2003, תכנן בר פינוי מסודר של תושבי רמת גן לקריית גת, אולם בסופו של דבר לא היה בכך צורך.

בשנת 2006 יזם את הקמת אנדרטת המחתרות. האנדרטה, מעשה ידיו של מנשה קדישמן, הוקמה במטרה להקנות את מורשת המחתרות ולהבליט את המשותף ביניהן ואת ערכיהן.

צבי בר קידם משמעותית את חיי התרבות והחינוך בעיר, בכך שאפשר הקמה של תזמורת סימפונית בעיר, וקיום קונצרטים לעיתים תכופות, הכוללים מופעי קיץ מדי שנה בכיכר אורדע (ביניהם ביצוע בכורה של התשיעית של בטהובן ברמת-גן). תרומתו גדולה הן בטיפוח מצוינות בתחום המוזיקה בקרב הדור הצעיר של העיר.

הרשעות וחקירות פליליות
בר הועמד לדין בשנת 1997, באשמה של הפרת אמונים, לאחר שהסכים להעסיק, דרך תאגידים של העירייה, חברי מועצה שהצטרפו לקואליציה שלו. בר טען שלא ידע שמעשה זה אינו חוקי, ובסופו של דבר גובשה עסקת טיעון על פיה נמחקה האשמה בהפרת אמונים ובר הורשע בעבירה של קשירת קשר להשיג מטרה כשרה באמצעים אסורים.

בתחילת חודש דצמבר 2008 נחקר בר במשרדי היחידה הארצית לחקירות הונאה (יאח"ה), בעקבות תלונה של איש עסקים, שטען כי נתן שוחד לבר. באפריל 2011 המליצה המשטרה להעמיד לדין את בר, באשמת לקיחת שוחד, הלבנת הון, זיוף, מרמה והפרת אמונים. על-פי החשדות, בר לקח שוחד מיזמים ובעלי עניין בעיר רמת-גן, ובתמורה קידם את ענייניהם בפרויקטים נדל"ניים בעיר. בינואר 2013 הוגש כתב אישום נגד בר.

בעקבות הגשת כתב האישום, התפטר בר מכל תפקידיו ברשויות התכנון, ועדת המשנה וכן הוועדה המחוזית. בשנת 2011 הוגשה עתירה לבג"ץ בדרישה להשעיית בר מתפקיד ראש העיר, אולם בר סירב להתפטר ומועצת העירייה גיבתה אותו. בג"ץ ביקש משר הפנים, גדעון סער, להודיע אם בכוונתו להדיח את בר ותשובת היועץ המשפטי לממשלה הייתה שהגם שלא ראוי שבר ימשיך בתפקידו, לא ניתן להדיח את בר בזמן כה סמוך לבחירות לראשות עיריית רמת גן. בעקבות זאת, הוציא בג"ץ צו על תנאי נגד בר ומועצת עיריית רמת גן בדרישה שינמקו מדוע בר לא יודח. ב-14 ביולי 2013 הודיע בר כי לא יתמודד בבחירות לראשות העיר באוקטובר 2013. בפברואר 2015 הורשע בקבלת שוחד ובהלבנת הון, וביוני נגזרו עליו 5 וחצי שנות מאסר. בית המשפט העליון, בדונו בערעור של בר, אישר במידה רבה את הכרעת הדין של בית המשפט המחוזי, אך הוריד במעט את סכום השוחד שקיבל וביטל את הרשעתו במספר עבירות נלוות. עונשו של בר קוצר לשלוש שנות מאסר, בין השאר בהתחשב בהיותו של בר מעל גיל 80. ב-1 בפברואר 2017 הוא נכנס לרצות את עונשו בבית סוהר מעשיהו.

ב-19 באוקטובר 2017 החליט נשיא מדינת ישראל ראובן ריבלין לקצר את עונשו של בר. שבועיים לאחר מכן, החליטה ועדת השחרורים לקצר את עונשו ולשחררו.

חיים אישיים
בר נשוי לריבה ולזוג שלושה ילדים. מתגורר בהרצליה.

לקריאה נוספת
 צבי בר: כמו צמח בר, הוצאת משרד הביטחון – ההוצאה לאור, 2009.
 שמעון גולן, טילים על ישראל, הוצאת צה"ל/ המחלקה להיסטוריה, משרד הביטחון ומודן, 2020, עמ' 278–280.

קישורים חיצוניים

 צבי בר, באתר של עיריית רמת גן
 צבי בר באתר חדשות מחלקה ראשונה
 עדות אל"ם צבי ברזני - מפקד חטיבה 820, באתר המרכז למלחמת יום הכיפורים





 .
 .


 הערות שוליים 

קטגוריה:אלופי-משנה בצה"ל
קטגוריה:ניצבי משטרת ישראל בכירים בפוליטיקה הישראלית
קטגוריה:ראשי עיריית רמת גן
קטגוריה:מפקדי משמר הגבול
קטגוריה:מפקדי חטיבת קרייתי
קטגוריה:מפקדי חטיבות במלחמת יום הכיפורים
קטגוריה:מפקדי בית הספר לקצינים של צה"ל
קטגוריה:ראשי אגף שיטור וביטחון
קטגוריה:קציני משטרה יוצאי צה"ל
קטגוריה:ראשי רשויות מקומיות ישראלים שהורשעו בדין
קטגוריה:אישי ציבור ישראלים שהוטל עליהם מאסר
קטגוריה:מורשעים בעבירות שוחד בישראל
קטגוריה:משפחת ברזאני
קטגוריה:מפקדי חטיבת אלכסנדרוני
קטגוריה:ראשי רשויות מקומיות מטעם הליכוד
קטגוריה:ראשי רשויות מקומיות מטעם קדימה
קטגוריה:מפקדי גדוד 202
קטגוריה:בוגרי תיכון טשרניחובסקי
קטגוריה:בוגרי אוניברסיטת בר-אילן
קטגוריה:קציני צה"ל בכירים בראשות רשויות מקומיות בישראל
קטגוריה:כפר יונה: אישים
קטגוריה:מפקדי גדודים במלחמת ששת הימים
קטגוריה:חיילי חיל הרגלים במלחמת ששת הימים
קטגוריה:ישראלים שנולדו ב-1935